b'\n_START_ARTICLE_\nMar\xc3\xada Elena Moyano\n_START_SECTION_\nPrimers anys de vida\n_START_PARAGRAPH_\nEn els primers anys de la d\xc3\xa8cada dels 70 del segle XX, durant el govern revolucionari d\'inspiraci\xc3\xb3 socialista del general Juan Velasco Alvarado, milers d\'habitants d\'escassos recursos van fer una invasi\xc3\xb3 de terrenys a la perif\xc3\xa8ria de Lima, al desert de Pamplona (que avui compr\xc3\xa9n el districte de San Juan de Miraflores). El llavors president va ordenar "una reubicaci\xc3\xb3 planificada", la que va motivar el trasllat de milers d\'habitants cap al sud de Lima i la formaci\xc3\xb3 de la comunitat urbana autogestion\xc3\xa0ria de Villa El Salvador (CUAVES). En aquesta onada humana van estar la mare i els set germans Moyano Delgado, separats ja del pare, a qui els havien desallotjat de la casa i els havien embargat els mobles per no haver pogut pagar el lloguer._NEWLINE_Mar\xc3\xada Elena es traslladava cada dia fins al ve\xc3\xad districte de Surco, 13 quil\xc3\xb2metres al nord de Villa El Salvador, on estudiava al col\xc2\xb7legi Jorge Ch\xc3\xa1vez; per arribar all\xc3\xad, devia aixecar-se molt d\'hora i agafar un dels pocs autobusos de transport p\xc3\xbablic que aleshores transitaven a la perif\xc3\xa8ria de la capital. Mar\xc3\xada Elena i la seva germana van ser escollides per formar part de l\'equip de voleibol de la seva escola, per la qual cosa havia de tornar a les tardes a l\'escola a fi d\'entrenar amb l\'equip.\n_START_SECTION_\nVida universit\xc3\xa0ria\n_START_PARAGRAPH_\nMar\xc3\xada Elena va finalitzar els estudis en el Col\xc2\xb7legi Jorge Ch\xc3\xa1vez de Surco als 15 anys. Els seus germans volien que ella i la seva germana Martha estudiessin a la universitat, per\xc3\xb2, al principi, Mar\xc3\xada Elena ho va refusar. Ella i una companya volien ser oficinistes i es van matricular en un curs d\'extensi\xc3\xb3 universit\xc3\xa0ria per a t\xc3\xa8cnics administratius que oferia la Universitat de Lima. Segons Mar\xc3\xada Elena, la universitat estava reservada a la seva germana, "la m\xc3\xa9s estudiosa de la fam\xc3\xadlia". Martha es va presentar a la Universidad Nacional Mayor de San Marcos,\xc2\xa0per\xc3\xb2 no va ingressar-hi._NEWLINE_El seu germ\xc3\xa0 Carlos va insistir que fessin les proves per ingressar a la Universitat Particular Inca Garcilaso de la Vega. Les dues germanes es van presentar, per\xc3\xb2 Mar\xc3\xada Elena va posar com a condici\xc3\xb3 a la seva mare i germ\xc3\xa0 que ella mateixa escolliria la seva carrera. Mar\xc3\xada Elena va decidir estudiar sociologia, contra els desitjos de la seva mare, que volia que estudi\xc3\xa9s dret._NEWLINE_Entre els anys 1973 i 1975, va ser presidenta del grup de joves "Renovaci\xc3\xb3", el qual organitzava activitats art\xc3\xadstiques de cant i teatre, i tamb\xc3\xa9  xerrades i taules rodones adre\xc3\xa7ades als joves per combatre la drogoaddicci\xc3\xb3 i fer front als conflictes familiars. Despr\xc3\xa9s d\'assistir a les classes de materialisme hist\xc3\xb2ric i materialisme dial\xc3\xa8ctic, que aleshores s\'ensenyaven en gaireb\xc3\xa9 totes les universitats del pa\xc3\xads, Mar\xc3\xada Elena es va q\xc3\xbcestionar  quina era la ra\xc3\xb3 de l\'esfor\xc3\xa7 dels pobres per estudiar i aconseguir treball si es trobaven amb molts obstacles que els impedien accedir-hi._NEWLINE_Temps despr\xc3\xa9s, van apar\xc3\xa8ixer a la CUAVES un grup de joves universitaris que, amb el pretext de divulgar el seu art, es van immiscir en les activitats del grup juvenil; arribaren a crear una "escola popular" on ensenyaven els fonaments ideol\xc3\xb2gics del marxisme-leninisme, la lluita de classes i la doctrina maoista. Encara que va seguir assistint, Mar\xc3\xada Elena Moyano no va prendre part en aquest adoctrinament sin\xc3\xb3 que "es va aferrar a les seves conviccions religioses".\n_START_SECTION_\nActivisme social i pol\xc3\xadtic\n_START_PARAGRAPH_\nEls seus dots de l\xc3\xadder i de gran dona es van manifestar en totes les seves activitats, per\xc3\xb2, principalment, en la fundaci\xc3\xb3 del club de mares "Micaela Bastidas", que tenia la finalitat de defensar les mares de la manipulaci\xc3\xb3 de les obres filantr\xc3\xb2piques de l\'Esgl\xc3\xa9sia adventista (OFASA) i d\'altres organismes governamentals, en una clara postura feminista de defensa dels drets de les dones i les mares de fam\xc3\xadlia. Tenint en compte el seu do de gents, les seves condicions de dirigent i la seva capacitat de treball i organitzaci\xc3\xb3, les dones de Villa El Salvador, l\'any 1983, la van nomenar la seva delegada davant una convenci\xc3\xb3, on s\'anava a formar la Federaci\xc3\xb3n Mujeres. Mar\xc3\xada Elena explica que va assistir a l\'acte amb el seu fill David al bra\xc3\xa7. La Sra. Erlinda Mu\xc3\xb1oz, rival pol\xc3\xadtica, que es coneixien des de l\'ocupaci\xc3\xb3 del local de l\'Escola 6066, no va voler admetre Mar\xc3\xada Elena a l\'assemblea, per\xc3\xb2 les dones del grup de neteja la van designar la seva delegada. La senyora Juana Bendez\xc3\xba va conv\xc3\xa8ncer l\'Erlinda, i la van fer ingressar a l\'antic cinema Madrid, en el segon sector de Villa El Salvador. En aquesta convenci\xc3\xb3 va ser elegida com a sotssecret\xc3\xa0ria d\'organitzaci\xc3\xb3 de la Federaci\xc3\xb3n Popular de Mujeres de Villa El Salvador (FEPOMUVES). _NEWLINE_L\'any 1986, va ser designada presidenta de la Federaci\xc3\xb3, c\xc3\xa0rrec pel qual va ser reelegida l\'any 1988. Durant la seva gesti\xc3\xb3, i per la voluntat pol\xc3\xadtica de l\'alcalde Michel Azcueta, la FEPOMUVES (llavors integrada per 105 presidentes de clubs de mares i 450 coordinadores del comit\xc3\xa9 del Vaso de Leche i dels menjadors populars) va ser designada com a entitat directora del programa del Vaso de Leche (creat per la Llei 24059, de 6/3/1985). _NEWLINE_Mar\xc3\xada Elena pertanyia al vessant moderat del Partido Unificado Mariateguista (PUM). Quan aquest es va dividir, Mar\xc3\xada Elena es va unir al Movimiento de Afirmaci\xc3\xb3n Socialista (MAS), petit partit d\'esquerra cristiana, i \xc3\xa9s convidada a formar part de la seva direcci\xc3\xb3. L\'any 1990, als trenta anys d\'edat, deixa la presid\xc3\xa8ncia de la FEPOMUVES per "donar pas a la nova generaci\xc3\xb3 de dirigents que s\'han vingut perfilant en l\'\xc3\xbaltim per\xc3\xadode en qu\xc3\xa8 la confrontaci\xc3\xb3 pol\xc3\xadtica demandava dels dirigents populars no sols un fort comprom\xc3\xads amb les organitzacions de base, sin\xc3\xb3 tamb\xc3\xa9, i b\xc3\xa0sicament, un distanciament i condemna clara dels m\xc3\xa8todes de terror que imposava el PCP-SL a moltes organitzacions com una forma de controlar, per la for\xc3\xa7a i el terror, all\xc3\xb2 que no poden aconseguir amb arguments pol\xc3\xadtics. Amb les organitzacions de dones, el PCP-SL va tenir un gran conflicte: el car\xc3\xa0cter democr\xc3\xa0tic i la clara dist\xc3\xa0ncia que aquestes organitzacions han marcat amb l\'\xc3\xbas de la viol\xc3\xa8ncia i el terror, juntament amb la seva organitzaci\xc3\xb3 quotidiana per enfrontar les adverses circumst\xc3\xa0ncies que porta la crisi econ\xc3\xb2mica del pa\xc3\xads, s\xc3\xb3n alguns dels aspectes absolutament antag\xc3\xb2nics al projecte pol\xc3\xadtic senderista. Per aquestes raons \xc3\xa9s que el PCP- SL inicia una campanya d\'assassinats, de terror, d\'intents de separar les direccions de les bases a partir d\'acusacions de tra\xc3\xafci\xc3\xb3 a la causa popular. Aix\xc3\xad, les direccions s\xc3\xb3n acusades de reformistes, de col\xc2\xb7laborar amb el govern, i pel seu \'immediatisme\' en el seus esfo\xc3\xa7os i assoliments, en la millora de les condicions de vida de les seves fam\xc3\xadlies i de les seves comunitats"._NEWLINE_El somni de Mar\xc3\xada Elena Moyano va ser "en primer lloc, construir una alternativa de dones comen\xc3\xa7ant des del poble; una gran organitzaci\xc3\xb3 s\xc3\xb2lida, amb totes les dones organitzades, i que siguin les dones qui es guanyin els espais dins de les inst\xc3\xa0ncies, al municipi o al parlament, i des d\'aqu\xc3\xad, plantejar algunes alternatives d\'esquerra, les del canvi social".\n_START_SECTION_\nReconeixement popular i \xc3\xbaltims anys de vida\n_START_PARAGRAPH_\nEl 1989, va ser elegida com a tinenta d\'alcaldessa de la municipalitat del districte de Villa El Salvador, com a integrant de la llista del moviment pol\xc3\xadtic Izquierda Unida del Per\xc3\xba, que va encap\xc3\xa7alar Michel Azcueta. Les discrep\xc3\xa0ncies amb el grup terrorista Sendero Luminoso (PCP-SL) es van accentuar arran d\'uns fulls volants que va publicar aquest grup i on deia que Mar\xc3\xada Elena s\'havia apoderat dels diners d\'unes donacions d\'entitats de l\'estranger. En el mes de setembre de 1991, Mar\xc3\xada Elena, en un comunicat p\xc3\xbablic, va desmentir categ\xc3\xb2ricament tal inf\xc3\xa0mia i va increpar als maoistes molt cruament, amb aquestes paraules: "...la revoluci\xc3\xb3 no \xc3\xa9s mort ni imposici\xc3\xb3, ni submissi\xc3\xb3, ni fanatisme...".\n_START_SECTION_\nAssassinat i repercussions\n_START_PARAGRAPH_\nEl dia previ a la seva mort, el SL va convocar a un atur armat en tot el pa\xc3\xads, el qual va tenir seguiment especialment a Villa el Salvador. Mar\xc3\xada Elena, al costat de diverses dones, va sortir als carrers a desafiar l\'atur i les amenaces del grup d\'assassinar a qui estigu\xc3\xa9s fora de les seves cases._NEWLINE_En resposta, el 15 de febrer de 1992, a l\'edat de 33 anys, Mar\xc3\xada Elena Moyano, quan es dirigia a una activitat del Vaso de Leche, va ser assassinada per un comando d\'anihilament de SL: deix\xc3\xa0 dos nens, de 10 anys i de 8 anys; per\xc3\xb2 no sols va ser assassinada; tamb\xc3\xa9 el seu cos va ser esbocinat i esquarterat amb explosius amb la finalitat d\'espantar els seus seguidors. No conformes, els senderistes van dinamitar la seva tomba als pocs dies d\'haver estat sepultada. El seu esp\xc3\xb2s i fills viuen asilats a Espanya._NEWLINE_En una p\xc3\xa0gina creada pels ve\xc3\xafns de Villa El Salvador, existeix un relat de l\'assassinat de Mar\xc3\xada Elena Moyano. _NEWLINE_La seva germana Martha Moyano \xc3\xa9s afiliada pol\xc3\xadticament al partit de la dinastia dels Fujimori: arrib\xc3\xa0 a ser congressista del Per\xc3\xba.\n_START_SECTION_\nMar\xc3\xada Elena Moyano en la cultura popular\n_START_PARAGRAPH_\nApareix una imatge seva al principi del videoclip de la can\xc3\xa7\xc3\xb3 "Disparos de silencio" de Nach._NEWLINE_El 1999 es va estrenar una pel\xc2\xb7l\xc3\xadcula biogr\xc3\xa0fica sobre Mar\xc3\xada Elena Moyano, Coraje, produ\xc3\xafda pel director peru\xc3\xa0 Alberto Durant.'